El projecte europeu del Bocce arriba a la seva fi. | Associació Alba
El projecte europeu Sport Together, Active Forever, impulsat per la Unió Europea-Erasmus + i on hi participen el Club Alba junt amb tres entitats més, una entitat de Letònia i dues de Romania, està arribant a la seva fi.
D’una banda, els dies 6, 7 i 8 de novembre, un grup de treballadores de diferents serveis del Grup Alba implicades en el projecte (C.O. Alba, C.O Espígol, Alba Jussà, Escola Alba i Formació i inserció) van viatjar a Romania per assistir al darrer Meeting organitzat per la Universitat Nacional d’Educació Física i Esport de Bucarest. Durant els diferents dies d’estada allà, es van presentar els resultats del projecte, l’impacte que aquest havia tingut sobre les diferents entitats participants i persones involucrades, així com també es van discutir diferents aspectes sobre la sostenibilitat del projecte i es van presentar les conclusions i l’edició d’una guia de Bocce. També van poder gaudir de visites a diferents indrets de Bucarest i gaudir de la seva gastronomia i cultura popular.
Per altra banda, el Passat 21 de novembre, el Club Alba va organitzar el 2n Torneig Provincial de Bocce en forma de Trobada Ocupacional, on s’hi van aplegar unes 140 persones, d’un total de 10 entitats de la província de Lleida, entre monitors, participants i voluntaris. Amb un total de 28 equips i per segon any consecutiu, el torneig va tenir molt bona acceptació i participació. El temps va acompanyar i es va poder gaudir d’una bona matinal. A més de les tres pistes de Bocce on s’hi va desenvolupar la competició, els participants també van poder participar de cinc activitats paral·leles relacionades amb aquest esport (bitlles catalanes, dianes, jocs de precisió i activitats de punteria...). Per concloure la jornada es va dur a terme un dinar popular realitzat per un grup de nois/es que formen part del grup de càtering del Centre Ocupacional, acompanyat després d’una mica de ball.
El Bocce es va introduir al Grup Alba a principis de febrer del 2018, a través del Club Alba, i gràcies al Projecte Sport Together, Active Forever. De seguida va tenir molta acceptació i va quallar perfectament amb l’entitat. Es va començar creant un equip al Centre Ocupacional amb un grup de 10 nois/es. Actualment ja són un centenar de persones qui el practiquen. Tant els alumnes de l’Escola Alba, com els del Centre Ocupacional l’Espígol, com Alba Jussà, s’han sumat a la pràctica d’aquesta disciplina. És un esport que ha permès treballar aspectes com l’autoestima, la cooperació i sobretot la inclusió.
Durant aquest dos anys de durada del projecte s’han anat incrementant el nombre d’entrenaments setmanals i el nombre de participants que s’han sumat a aquesta pràctica, a l’igual que s’han dut a terme dos Tornejos Provincials i un Campionat Internacional i s’ha intentat donar a conèixer al màxim el Bocce a diferents entitats del territori.
Valorem molt positivament poder ser partícips d’aquets tipus de projectes ja que ens ofereixen noves oportunitats, promouen la cooperació i la mobilitat amb altres països associats i permeten dur a terme bones pràctiques.
Sport, 590526-EPP-1-2017-1-RO-SPO-1-SSCP